遊金陵雨花臺
作者：賀鑄
朝代：宋

paragraphs: 迢迢朱雀航，飛蓋共淩越。
東風石子岡，芳草微徑絕。
生公法堂在，清夜貯明月。
回認城郭遊，春華爛晴雪。
長烟動江隩，微雲泊山脅。
連檣去遲回，白鳥屢明滅。
江山信清麗，人物久銷歇。
戍堡定荒凉，投身計何拙。
塵衫與汗馬，端爲老生設。
李侯朱門俊，許與盡時哲。
俛首就微班，剛腸頗摧折。
人生特眠飯，似是此身切。
歲晚賦歸田，非君復誰結。